
Abenduaren 17an izango den Gabonetako Merkatuan parte hartzeko deialdia ireki du Vital Fundazioak 

• Salmenta-postuak azaroaren 2tik 10era eskatu daitezke, eta Arabako ekoizleek lehentasuna izango dute esleipenean      

Vitoria-Gasteiz, 2026ko urriak 26.- Egun hauetan ohikoa denez, bere Gabonetako Merkatuan salmenta-postu bat eskatzeko epea ireki du Vital Fundazioak. Merkatua abenduaren 17an izango da, osteguna, Espainia plazan eta inguruetan, 9:00etatik 16:00etara. Interesdunek azaroaren 2tik 10era bitartean aurkeztu ditzakete eskabideak, www.fundacionvital.eus helbidearen bitartez baino ez, eta esleipendunen zerrenda azaroaren 23an argitaratuko da.

Ekimenak ekoizleak, saltzaileak eta elikagai eta artisautza arloetako profesionalak bilduko ditu berriro Gasteizko erdigunean, zuzeneko salmenta eta ekoizleen eta kontsumitzaileen arteko harremana errazten duen eta Gabonetako hiriko programazioaren ohikoa den hitzordu horretan.

Hain egun berezietan, produktu ugari eskaintzen ditu merkatuak: lekaleak, barazkiak, frutak eta ortuariak, hestebeteak, gaztak, eztia, pateak, kontserbak, ardoak, likoreak, sagardoa, ogia eta gozoak. Deialdian beste elikagai batzuk, loreak, landareak, perretxikoak, tokiko artisautza eta postu gastronomikoak ere sartzen dira, antolatzaileek gonbidatuta. Hartara, hitzorduak nekazaritzako elikagaien eta artisautzaren ekoizpenaren sustapena eta Gabonetako erosketak egitera hurbiltzen diren pertsonentzako askotariko proposamen komertziala uztartzen ditu.

Merkatua nekazaritza arloa da gehienbat, eta hori hautaketa irizpideetan islatzen da: Arabako elikagai ekoizleek eta industriek, Trebiñu barne, lehentasuna izango dute kategoria bakoitzeko salmenta-postuak izateko. Eskaera kopurua salmenta-postu kopurua baino handiagoa bada, lehentasuna emango zaie nekazaritzako ustiategiei elikagaien industrien aurretik, eta produktu-aniztasuna baloratuko da, jendeari askotariko proposamena eskaintzeko.

Eusko Label edo Nekazaritza Ekologikoko kalitate-zigiluak dituzten produktuek ere balorazio positiboa izango dute. Halaber, eskaintza askotarikoa izan dadin, eskaera bakarra onartuko da osasun-erregistro zenbaki bakoitzeko eta IFZ edo IFK bakoitzeko, oinarrietan aurreikusitako baldintzak eta salbuespenak ere kontuan izanda. Era berean, salmenta-postuak gordeko dira ostegunetan Santa Barbara plazako merkatuan parte hartu ohi duten elikagai-saltzaile ibiltarientzat, egun horretan Espainia plazara lekualdatuko baitute beren jarduera, ospakizun hori dela-eta.

Eskaerak www.fundacionvital.eus webgunean aurkeztu beharko dira, azaroaren 2tik 10era, formularioarekin eta oinarrietan eskatzen den dokumentazioarekin batera.  

Esleipendunen zerrenda azaroaren 23an argitaratuko da, 12:00etatik aurrera, eta Vital Fundazioaren webgunean, Olagibel kaleko 2an duen egoitzan nahiz 945 776 858 informazio-telefonoaren bidez kontsultatu daiteke.

Hautatutako pertsonek 15 euroko tasa ordaindu beharko dute salmenta-postu bakoitzeko azaroaren 25etik abenduaren 9ra bitartean, biak barne, eta instalatzeko baimena lortzeko eskatzen den dokumentazioa osatu beharko dute.

Oinarriak osorik eta parte hartzeko baldintzak www.fundacionvital.eus helbidean daude eskuragarri.

